
Az autofagoszóma-mozgatás molekuláris faktorainak azonosítása ecetmuslicában

     Az eukarióta sejtek az autofágia során saját anyagaikat is képesek bontani. Ezen folyamatok egyik típusa a makroautofágia, melyhez egy, a lebontandó anyagot kettős membránnal határoló autofagoszóma és egy lizoszóma találkozása szükséges. Ehhez nélkülözhetetlen a résztvevő organellumok megfelelő pozicionálása.
     Munkám során az autofagoszómák mikrotubuláris mozgatásában résztvevő fehérjék vizsgálatával foglalkoztam az ecetmuslica lárvális zsírtestében, melyben éheztetéssel nagy mértékű autofágiát indukáltam. Elsőként egy genetikai szűrést végeztünk, mely során az autofagoszóma-mozgatásban potenciálisan résztvevő fehérjék génjeinek csendesítését vizsgáltam olyan genetikai háttéren, melyen a lizoszomális fúziók gátoltak, ezzel lehetővé téve az autofagoszómák vizsgálatát anélkül, hogy azok fuzionálnának lizoszómákkal. A legfontosabb pozitív találatok esetében további immunhisztokémiai festéseket, illetve western blot kísérleteket végeztem.
     Kimutattam, hogy az autofagoszómák a mikrotubulus negatív vége felé történő, dineinek általi mozgatást preferálják. Ennek hiányában a kinezinek a pozitív vég felé viszik őket, tehát a motorfehérjék aránya befolyásolhatja a mozgatás irányát. A kulcsfontosságú Rab7 kis GTPáz és az Epg5 adaptor hiányában egyik irányú mozgás sem valósul meg, tehát valószínűleg egyik típusú motor-komplex sem képes kötni hozzájuk. Ezen felül sikerült igazolni, hogy a hibás pozicionálás lebontási defektust okoz.
     Ismert, hogy az autofág útvonal sérülésének súlyos következményei lehetnek, nem csak a sejtekre, hanem a szervezet egészére nézve, így reményeink szerint a bemutatott eredmények később hozzájárulhatnak bizonyos kórképek mögött lévő molekuláris mechanizmusok feltárásához.



